शताब्दी एक्सप्रेस से जनरेटर कार हटेगा, बढ़ेगा एक्जीक्यूटिव कोच
नई दिल्ली से हबीबगंज के बीच चलने वाली शताब्दी एक्सप्रेस में जनवरी के आखिरी सप्ताह से जनरेटर कार हटा दिया जाएगा। अकेली शताब्दी ही नहीं राजधानी सहित अन्य गाड़ियों में लगे जनरेटर कार हटाए जा रहे हैं। शताब्दी में उसकी जगह एक्जीक्यूटिव क्लास का कोच लगा दिया जाएगा। यदि जरूरत पड़ी तो एक चेयरकार श्रेणी का कोच भी शताब्दी में जोड़ा जा सकता है। वहीं, अन्य गाड़ियों में भी 2 कोच तक बढ़ाए जाएंगे। ट्रेनों को पूरी क्षमता से चलाकर यात्रियों को ज्यादा से ज्यादा कंफर्म रिजर्वेशन देने के लिए यह कवायद रेल मंत्रालय शुरू कर रहा है।
रेलवे ने हाल ही में घोषणा की है कि वह ज्यादा से ज्यादा यात्रियों को कंफर्म रिजर्व टिकट उपलब्ध करवाएगा। इसी कड़ी में ट्रेनों को अधिकतर कोच के साथ चलाने, विकल्प व सुविधा ट्रेनें चलाने की तैयारी शुरू कर दी गई है। सबसे पहले ट्रेनों को 26 व 28 कोच का कर यात्रियों को कंफर्म रिजर्वेशन उपलब्ध करवाया जाएगा। इसके बाद विकल्प व सुविधा ट्रेनें चलाई जाएंगी। रेल मंत्रालय के प्रवक्ता अनिल सक्सेना का कहना है कि ज्यादा से ज्यादा यात्रियों को कंफर्म बर्थ देने के लिए यह विकल्प तैयार किए जा रहे हैं।
भोपाल एक्सप्रेस में भी बढ़ेंगे कोच...
इतना ही नहीं भोपाल एक्सप्रेस समेत देश की 115 उन ट्रेनों में भी 1 से लेकर 2 अतिरिक्त स्थाई कोच लगाने की तैयारी शुरू कर दी गई है, जो वर्तमान में 22 से लेकर 24 कोच के साथ चल रही हैं। पश्चिम-मध्य रेलवे की भोपाल-हावड़ा, भोपाल-प्रतापगढ़ एक्सप्रेस इनमे प्रमुख हैं।
डीजल की बचत, प्रदूषण में कमी
शताब्दी में जनरेटर कार को हटाने से रोज करीब 1 हजार लीटर डीजल की बचत होगी। साथ ही ट्रेन के स्टेशन पर खड़े रहने के दौरान जनरेटर से होने वाले ध्वनि प्रदूषण से भी छुटकारा मिलेगा। वायु प्रदूषण भी नहीं होगा।
एसी चलाने के काम आता है
शताब्दी, राजधानी एक्सप्रेस श्रेणी की गाड़ियों में लगा जनरेटर कार ट्रेन के एसी चलाने के काम आता है। इसमें डीसी करंट बनता है और डीजल से इसे चलाया जाता है। इसे हटाने के लिए इन गाड़ियों के इंजन में एसी से डीसी करंट कन्वर्टर लगाए जा रहे हैं।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva